拜昭陵過咸陽墅
作者：權德輿
朝代：唐

paragraphs: 季子乏二頃，楊雄才一廛。
伊予此南畝，數已踰前賢。
頃歲辱明命，銘勳鏤貞堅。
遂茲操書致，內顧增缺然。
乃葺場圃事，迨今三四年。
適因昭陵拜，得抵咸陽田。
田夫競致辭，鄉耋爭來前。
村盤既羅列，雞黍皆珍鮮。
古稱祿代耕，人以食爲天。
自慙廩給厚，諒使井稅先。
塗塗溝塍霧，漠漠桑柘煙。
荒蹊沒古木，精舍臨秋泉。
池籠豈所安，樵牧乃所便。
終當解纓絡，田里諧因緣。